|  |  |
| --- | --- |
|  |  |
| VÄLJAVÕTE  PROTOKOLL | 05.02.2024 nr 13-12/34 |
| **Toetusskeemi „Ida-Viru KOV investeeringud ülemineku mõjude leevendamiseks“ hindamiskomisjon** |  |

****23. jaanuaril 2024. a. Algus kell 13.30, lõpp kell 16.30

Juhatas: Regionaal- ja Põllumajandusministeeriumi regionaalarengu osakonna valdkonna juht Kaire Luht (hindamiskomisjoni esimees)

Protokollis: Regionaal- ja Põllumajandusministeeriumi regionaalarengu osakonna nõunik Andres Heldring

Võtsid osa: hindamiskomisjoni liikmed Alfred Alt, Jaanus Purga, Regina Sergejeva ja Ivan Sergejev

Juures viibisid: Riigi Tugiteenuste Keskuse toetuste rakendamise osakonna elu- ja ettevõtluskeskkonna talituse teenusekoordinaator Terje Kuus ning sama talituse projektikoordinaator Marit Romantsov

**Päevakord:**

Hindamiskomisjonile esitati hindamiseks Riigi Tugiteenuste poolt vastavaks tunnistatud kaheksa ettepanekut toetusskeemi „Ida-Viru KOV investeeringud ülemineku mõjude leevendamiseks“ investeeringute kavasse nimetamiseks.

Regionaalministri 24.10.2023 määruse nr 74 „Ida-Viru maakonna kohalike omavalitsuste investeeringuteks toetuste andmise tingimused ja kord ülemineku mõjude leevendamiseks“ (edaspidi *määrus*) § 2 lõike 1 järgi antakse toetust eesmärgiga toetada Ida-Viru maakonna kohaliku omavalitsuse üksusi, et kohaneda Eesti kliimaeesmärkide saavutamisest tingitud mõjudega, sealhulgas tegeleda tulubaasi vähenemise probleemidega ning rahuldada avalike teenuste ajakohastamise vajadust. Määruse § 4 lõike 2 järgi toetatakse järgmisi tegevusi:

1. investeeringud avalike hoonete energiatõhususe parandamisse ja taastuvenergia kasutuse edendamisse või avaliku taristu ümberkorraldamiseks, et hoida kokku energiakulusid;
2. investeeringud koolituskeskuste või lastehoiuasutuste või vanemaealiste inimeste kogukonnapõhiste toetatud eluasemete taristusse või vanemaealiste aktiivsena hoidmiseks ja ühiskonda kaasamiseks toetava kogukonna päeva-, sotsiaal- või tegevuskeskuste, sealhulgas päevahoiu teenuste korraldamiseks vajalike hoonete taristusse.

Lõikes 1 nimetatud tegevuste alla kuuluvad hoonete energiatõhususe parandamine, hoonesse tarnitud energia ja hoone ülalpidamiskulude vähendamine, hoonete sisekliima nõuetega vastavusse viimine ning taastuvenergia kasutuse edendamine, samuti avalike teenuste pakkumisega seotud energiakulude vähendamine. Sealhulgas mõistetakse energiatõhususe all ka vanade energiakulukade hoonete asendamist uute liginullenergiahoonetega.

Riigi Tugiteenuste Keskuse poolt tunnistati vastavaks ja esitati hindamisele:

* Toila Vallavalitsuse esitatud projekt „Voka aleviku kogukonnakeskuse nüüdisajastamine“
* Sillamäe Linnavalitsus esitatud projekt „Sillamäe Muusikakooli ning Noorte- ja Huvikeskus Ulei hoone rekonstrueerimine“
* sihtasutus Kiviõli Tervisekeskus esitatud projekt „Hooldekodu teenuse laiendamine teenusmajas“
* Narva Linnavalitsuse Linnamajandusameti esitatud projekt „Narva uue hooldekodu päevahoiuteenuse loomine“
* Narva-Jõesuu Linnavalitsuse esitatud projekt „Narva-Jõesuu linna uue lasteaia ehitamine“
* Kohtla-Järve Linnavalitsuse esitatud projekt „Kohtla-Järve lasteaia Punamütsike tervikrekonstrueerimine“
* Jõhvi Vallavalitsuse esitatud projekt „Jõhvi Sotsiaalmaja hoone optimeerimine“
* Alutaguse Vallavalitsuse esitatud projekt „Alutaguse valla teenuskeskus“

Kõik komisjoni liikmed allkirjastasid ja edastasid erapooletuse ja konfidentsiaalsuse deklaratsioonid enne projektidega tutvuma asumist.

Projektiettepanekud on eksperdina üle vaadanud Majandus- ja Kommunikatsiooniministeeriumi võrdsuspoliitika osakonna nõunik Marion Demus, et anda hinnang projektiettepanekus kavandatud ligipääsetavuse lahendustele. Tema hinnangud esitati hindamiskomisjoni liikmetele tutvumiseks 19.01.2024.

Projektiettepanekute hindamine toimus vastavalt hindamismetoodikale. Hindamiskomisjoni liikmed esitasid komisjoni koosolekuks eeltäidetud individuaalsed hindamislehed, milles toodud esialgsed hinded ja hinnetele antud põhjendused koondati kokku projekti hindamislehele. Komisjoni koosolekul vaadati kollektiivselt üle projektile antud hinded ja selgitused ning komisjoni liikme soovi korral korrigeeriti individuaalseid hindeid.

Üks komisjoni liige ei osalenud Narva linna projekti hindamisel, kuna tehnilistel põhjustel ei olnud võimalik õigeaegselt selle ettepaneku materjale talle edastada. Regionaalministri 13.12.2023 käskkirja nr 268 „Toetusskeemi „Ida-Viru KOV investeeringud ülemineku mõjude leevendamiseks“ hindamiskomisjoni moodustamine“ punkti kohaselt on komisjoni töö võimalik, kui hindamises on osalenud vähemalt komisjoni esimees ja kaks liiget, seega projekti hindamist antud asjaolu ei mõjutanud.

Kui projektiettepanekute hindamistulemus oli võrdne, loeti paremaks esimese hindamiskriteeriumi alusel rohkem punkte saanud projekt. Põhjendatud juhtudel võib hindamiskomisjon teha ettepaneku projektile lisatingimuste seadmiseks või selle täiendamiseks või parandamiseks.

Järgnevalt on toodud projektide hinded ning ettepanek projekt investeeringute kavasse nimetamiseks. Ettepanekule antud hinnang loetakse positiivseks, kui hindamisel antud koondhinne on vähemalt 2,75 ja kõiki lõike 1 punktides 1–4 nimetatud valikukriteeriume on hinnatud vähemalt hindega 2,00 vastavalt määruse § 15 lõikele 6.

Hindamistulemused:

|  |  |  |
| --- | --- | --- |
| Projekt | Hinne | Märkused |
| SA Kiviõli Tervisekeskus |  |  |
| Hooldekodu teenuse laiendamine teenusmajas | 2,51 | Arvestades projektile antud koondhinnet 2,51 ja kriteeriumile „projekti põhjendatus“ antud komisjoni liikmete hinnete aritmeetilist keskmist 1,0, tuleb hinnang projektile lugeda negatiivseks ning projekti ei saa nimetada investeeringute kavasse. |

Lisatud projektide hindamislehed komisjoni liikmete koondhinnangutega.

(allkirjastatud digitaalselt)

Kaire Luht

Hindamiskomisjoni esimees

(allkirjastatud digitaalselt)

Andres Heldring

Protokollija

*(allkirjastatud digitaalselt)*

Andres Heldring

väljavõtte tegija